সংখ্যাটা শুনে অবাক লাগলেও সত্য। ভারতের রাস্তায় এই মুহূর্তে টোটোর সংখ্যা ১৫ লাখ। চিনকে টপকে গেল ভারত। অটোকে টপকে যাচ্ছে টোটো। ই-রিকশ বিক্রির ক্ষেত্রে ভারত যে হারে এগোচ্ছে তাতে বদলে যেতে চলেছে আগামী দিনের ভারতীয় পথের চিত্র। গত ২০১১ সাল থেকে চিনে যে পরিমাণ ই-রিকশ বিক্রি হয়েছে তার থেকে বেশি বিক্রি হয়েছে ভারতে।
দক্ষিণ-পূর্ব এশিয়ার চিনেই ই-রিকশ সব থেকে বেশি বিক্রি হত এতদিন। কিন্তু এখন ব্যাটারি চালিত গাড়ি বিক্রি হুহু করে বাড়ছে ভারতে। তুলনায় কমছে তিন চাকার তেল বা গ্যাসে চলা গাড়ির বিক্রি।
পশ্চিমবঙ্গ-সহ দেশের সব রাজ্যেই দিন দিন বাড়ছে ই-রিকশর সংখ্যা। এই রাজ্যে ‘টোটো’ নামে পরিচিত ই-রিকশর বাজার ক্রমশই বড় হচ্ছে। তথ্য বলছে প্রতি মাসে দেশের রাস্তায় ১১ হাজার নতুন টোটো নামছে। ওই রিপোর্ট বলছে, আগামী ২০২১ সালের মধ্যে ই-রিকশর বিক্রি বাড়বে ৯ শতাংশ।
শহর থেকে গ্রামে রিকশচালকরাও ক্রমশ ই-রিকশ বেছে নিচ্ছেন পেশা হিসেবে। কারণ, জ্বালানি হিসেবে দামি পেট্রোল, ডিজেল বা সিএনজি নয় ব্যাটারি চালিত ই-রিকশ তুলনায় লাভজনক। একই সঙ্গে প্যাডেল করে রিকশ চালানোর থেকে টোটোয় পরিশ্রমও অনেক কম।
যাত্রীদের মধ্যেও টোটোর উপরে ভরসা বাড়ছে। আর সেটা দেখা আগামী এপ্রিল মাস থেকে ক্যাব পরিচালনকারী সংস্থা ‘ওলা’ ই-রিকশ পরিষেবা চালু করার পরিকল্পনা করছে বলেও খবর। 

এই বিষয়ে অন্যান্য খবর

দেখতে একইরকম, তবু আলাদা! বিদ্যুৎ ছাড়াই নদিয়ায় ছুটছে টোটো, দেখুন ভিডিও


ভারত সরকারও দেশে বিদ্যুৎচালিত গাড়ি বাড়ানোর নীতি নিয়েছে। ইতিমধ্যেই বিভিন্ন সংস্থা ই-কার তৈরির কাজ উৎপাদনের উদ্যোগ নিয়েছে। দেশের সব থেকে বড় গাড়ি প্রস্তুতকারী সংস্থা মারুতি সুজুকি জানিয়েছে আগামী ২০২০ সালের মধ্যে ই-গাড়ি আনার কথা জানিয়েছে। ভারত সরকারও দেশে ই-পরিবহন বাড়াতে চার হাজার কোটি টাকা খরচের পরিকল্পনা নিয়েছে।